ท่าอากาศยานเบตงยังคงเปิดให้บริการตามปกติ แม้สายการบินนกแอร์จะหยุดทำการบินเส้นทางดังกล่าว
นายปริญญา แสงสุวรรณ อธิบดีกรมท่าอากาศยาน เปิดเผยถึงกรณีสายการบินยุติการให้บริการเส้นทางบินเชิงพาณิชย์ ที่ท่าอากาศยานเบตง จังหวัดยะลา ว่า เมื่อวันที่ 28 ตุลาคมที่ผ่านมา สายการบินนกแอร์ได้ทำการบินเส้นทางกรุงเทพฯ- เบตง เป็นวันสุดท้าย โดยสายการบินนกแอร์ให้เหตุผลว่ามีปริมาณผู้โดยสารน้อยประกอบกับเครื่องบินที่ให้บริการมีไม่เพียงพอรองรับปริมาณผู้โดยสารช่วงฤดูกาลท่องเที่ยว ซึ่งต้องนำไปให้บริการผู้โดยสารเส้นทางอื่นที่ได้รับความสนใจ ส่วนใหญ่ให้บริการในพื้นที่ภาคเหนือ เช่น เส้นทางบิน แม่ฮ่องสอน เชียงราย เชียงใหม่ ซึ่งในเชิงธุรกิจถือเป็นเรื่องปกติที่สายการบินต่างๆ จะเน้นเส้นทางที่มีผู้โดยสารใช้บริการจำนวนมากและสามารถทำกำไรให้กับสายการบินสูงสุดก่อน อีกทั้งเมื่อเดือนกรกฎาคมที่ผ่านได้เกิดอุบัติเหตุเครื่องบินลื่นไถลออกนอกรันเวย์ ที่ท่าอากาศยานแม่ฟ้าหลวง เชียงราย จึงต้องใช้เวลาซ่อมเครื่องบิน ส่งผลให้นกแอร์มีเครื่องบินไม่เพียงพอ นอกจากนี้ กรมท่าอากาศยาน ได้ทำหนังสือไปยังสายการบินบางกอกแอร์เวย์ ที่สนใจจะทำการบินมายังท่าอากาศยานเบตง เพื่อสอบถามความคืบหน้าเรื่องนี้ไปแล้ว แต่ยังไม่ได้รับคำตอบอธิบดีกรมท่าอากาศยาน กล่าวด้วยว่า แม้ท่าอากาศยานเบตง จะยังไม่มีเที่ยวบินเชิงพาณิชย์ให้บริการ แต่ขณะนี้ท่าอากาศยานเบตง ยังคงเปิดให้บริการตามปกติ เนื่องจากปัจจุบันยังมีเครื่องบินส่วนบุคคลและเครื่องบินหน่วยงานราชการมาใช้บริการต่อเนื่อง ส่วนสายการบินนกแอร์ จะกลับมาทำการบิน เส้นทาง กรุงเทพฯ(ดอนเมือง)-เบตง อีกเมื่อใด ยังไม่ได้รับแจ้ง